Waarom Hulle Stryd Ons Stryd Is
Die onlangse oorlog in Gaza tussen Hamas en Israel het die wêreld in ideologiese rep en roer gehad – met mense wat wêreldwyd kant gekies het in die konflik. En al is Israel nie geheel en al onskuldig aan misdrywe nie, is dit verbysterend dat die liberale media en linksgesinde politici openlik weier om te erken dat hierdie nasie ’n reg het om hulleself teen terroriste te beskerm. Dit is duidelik dat daar nie net ’n politieke agenda teen hierdie Joodse staat is nie, maar ook ’n geestelike een (naamlik van Islamitiese vyande en anti-Semitiese staatsmanne).
’n Politieke en militêre oorlog...
Toe die president van die Palestynse Nasiona-le Gesag onlangs by die Verenigde Nasies opgestaan en Israel van oorlogsmisdade beskuldig het, het dit geblyk dat die konflik, wat 60 dae lank geduur het, beslis nie op ’n politieke vlak verby was nie. Maar, soos te wagte kan wees, het bedrewe redenaar en eersteminister van Israel, Benjamin Netanyahu, ’n uitstekende weerlegging gelewer waarmee hy die noodsaaklikheid gestaaf het dat die wêreld hierdie konflik versigtig moet evalueer en benader wanneer hulle onomwonde mora-listiese uitsprake maak.
Netanyahu se volledige toespraak
“Geagte afgevaardigdes, ek het van Jerusalem hierheen gekom om namens my volk te praat; die volk van Israel. Ek het gekom om oor die gevare te praat wat ons in die gesig staar, en oor die geleenthede wat ons graag wil benut. Ek het hierheen gekom om die onbeskaamde leuens teen my land en die dapper soldate wat dit beskerm, en wat van hierdie einste podium af verkondig word, aan die kaak te stel.
“Dames en here, die volk van Israel bid vir vrede, maar ons verwagtinge vir vrede, sowel as dié van die wêreld, word bedreig omdat mi-litante Islam aan die opruk is waar ’n mens ook al kyk. Dit is nie militantes of Islam nie – dit is militante Islam. En tipies is hulle eerste slagoffers ander Moslems, maar ontsien niemand nie: Christene, Jode, Yazidi’s en Koerde. Geen geloof of etniese groep word oorgesien nie. En dit is besig om baie vinnig na elke uithoek van die wêreld te versprei.
“Ken julle die befaamde Amerikaanse gesegde: ‘Alle politiek is plaaslik’? Vir die militante Isla-miste is alle politiek globaal, want hulle uiteindelike doelwit is wêreldoorheersing. Daardie bedreiging mag vir sommige vergesog klink omdat dit so ’n klein begin het, soortgelyk aan ’n kanker wat ’n spesifieke deel van die liggaam aanval. As daar egter niks aan gedoen word nie, groei die kanker en versprei oor ’n al groter wordende area. Om wêreldvrede en -sekuriteit te bewaar moet ons hierdie kanker verwyder voordat dit te laat is.
“[Onlangs] het baie van die lande hier verteenwoordig, president Obama toegejuig vir sy leiding in die poging om ISIS die hoof te bied, en tog is Israel kort tevore deur sommige van dieselfde lande teengestaan vir sy poging om Hamas die hoof te bied. Hulle verstaan nie dat ISIS en Hamas takke van dieselfde giftige boom is nie.
“ISIS en Hamas deel ’n fanatiese geloofs-oortuiging wat hulle baie verder as die gebied onder hulle beheer wil afdwing. Luister na wat ISIS se selfverklaarde kalief, Abu Bakr al-Baghdadi, ’n paar maande gelede gesê het: ‘ ’n Dag sal binnekort aanbreek wanneer die Moslem oral sal oorheers. Die Moslems sal die wêreld laat hoor en verstaan wat terrorisme beteken – en sal die afgod van demokrasie vernietig.’ Khaled Mashal, die leier van Hamas, het ’n soortgelyke visie vir die toekoms verkondig: ‘Ons sê vir die Weste: by Allah, julle sal verslaan word. Môre sal ons nasie op die troon van die wêreld sit.’
Hamas en ISIS deel hulle ideale
“Soos Hamas se handves dit so duidelik stel, hulle onmiddellike doelwit is om Israel te ver-nietig, maar Hamas het ’n groter oogmerk. Hulle wil ook ’n kalifaat stig [’n Islamitiese staat wat deur ’n oppergodsdienstige en -politieke leier, bekend as ’n kalief – d.w.s. ‘opvolger’ tot Mohammed- gelei word].
“Hamas deel die globale ambisies van sy medemilitante Islamiste en dit is hoekom aanhangers van Islam uitbundig in die strate van Gaza gejubel het toe duisende Amerikaners in die 9/11-aanval vermoor is; dit is waarom Islamitiese leiers Amerika veroordeel het vir die aanslag op Osama bin Laden se lewe, wat deur Islamiste as ’n ‘heilige soldaat’ geloof is.
“As dit dus kom by hulle uiteindelike doelwitte, is Hamas ISIS en is ISIS Hamas – en wat hulle in gemeen het, het alle militante Islamiste in gemeen. Groepe soos Boko Haram in Nigerië; al-Shabab in Somalië; Hisbolla in Libanon; al-Nusra in Sirië; die Mahdi-weermag in Irak en die Al-Kaïda takke in Jemen, Libië, die Filippyne, Indië en elders, werk almal saam vir wêreldoorheersing.
Gedeelde fanatiese ideologie
“Sommige is radikale Soenni’s, ander radikale Sjiïete, sommige wil ’n pre-Middeleeuse kalifaat van die sewende eeu herstel en ander wil die apokaliptiese terugkeer van ’n imam van die negende eeu inlui.
“Hulle is in verskillende lande werksaam, hulle teiken verskillende slagoffers en vermoor mekaar selfs in hulle stryd om die oppergesag, maar hulle almal deel ’n fanatiese ideologie.
“Hulle almal streef daarna om steeds groei-ende enklawes (grondgebied) van militante Islam te skep waar daar geen vryheid en geen verdraagsaamheid is nie, waar vroue as besittings behandel word, Christene uitgeroei word en minderhede onderwerp word en soms voor die ongenaakbare keuse gestel word om tot Islam te bekeer of te sterf. Vir die Islamiste is enigiemand ’n ‘infidel’, insluitend ander Moslems.
“Militante Islam se ambisie om die wêreld te oorheers, lyk waansinnig, maar só het die globale ambisie gelyk van ’n ander fanatiese ideologie wat agt dekades gelede die mag in die hande geneem het. Die Nazi’s het in ’n ‘meesterras’ geglo. Die militante Islamiste glo in ’n ‘meestergeloof’. Hulle verskil net onder mekaar oor wie die ‘meester’ van die ‘meestergeloof’ sal wees. Dit is waaroor hulle werklik verskil. En daarom is die vraag of militante Islam die mag sal hê om sy bandelose ambisie ’n werklikheid te maak.
Iran se strewe na ’n wêreldwye missie
“Daar is een plek waar dit binnekort bewaarheid kan word; die Islamitiese Staat van Iran. Vir 35 jaar lank het Iran meedoënloos die wêreldwye missie nagestreef wat deur sy stigterleier, Ajatolla Khomeini, uiteengesit is met hierdie woorde: ‘Ons sal ons rewolusie na die hele wêreld uitbrei, totdat die kreet: ‘Daar is geen god behalwe Allah nie!’ deur die hele wêreld weergalm.’
“Sedertdien het Iran se ‘Rewolusionêre Wagte’ wat die regime se wette brutale afdwing, presies dít gedoen. Hulle huidige bevelvoerder, generaal Mohammad Ali Jafari, het sy doelwit duidelik gestel: ‘Ons imam het nie die Islamitiese rewolusie beperk tot net hierdie land nie, ons plig is om die weg vir ’n Islamitiese wêreld-regering voor te berei.’
Israel veg almal se stryd
“Dames en here, die stryd teen militante Islam is ondeelbaar. Wanneer militante Islam êrens sukses behaal, moedig dit Islamiste oral aan. Wanneer dit êrens ’n swaar slag ly, word dit oral vir hulle ’n teenslag. Dit is hoekom Israel se stryd teen Hamas nie net ons stryd is nie, dit is ook julle stryd. Israel beveg vandag die fanatisme, wat julle land dalk noodgedwonge môre sal moet beveg.
“Hierdie afgelope somer het Hamas vir 50 dae lank duisende vuurpyle op Israel afgevuur, baie van hulle voorsien deur Iran. En tog moes Israel ook nog ’n uitdaging die hoof bied – ’n propaganda-oorlog.
Hamas gebruik mense as skanse
“In ’n poging om die wêreld se simpatie te wen, het Hamas Palestynse burgerlikes as menslike skanse gebruik. Dit het vuurpyle in VN-skole, privaatwonings, moskees en selfs hospitale gestoor en vandaar na Israel afgevuur. Toe Israel met akkurate aanvalle op die vuurpylrigters en die tonnels geloods het, is Palestynse burgerlikes tragies, maar onopsetlik, gedood.
’n Pynlike tragedie
“Daar is hartverskeurende beelde van ongevalle wat versprei is, wat lasterlike aantygings aangevuur het dat Israel opsetlik burgerlikes geteiken het. Ons het nie. Ons betreur elke burgerlike ongeval ten diepste.
“En die waarheid is: Israel het alles gedoen om Palestynse burgerlike ongevalle tot ’n minimum te beperk. Hamas het alles in sy vermoë gedoen sodat daar die grootste moontlike aantal Israelse burgerlike ongevalle sowel as Palestynse burgerlike ongevalle sal wees.
“Israel het pamflette versprei, het telefoonoproepe gemaak, het teksboodskappe gestuur en waarskuwings op Palestynse televisie in Arabies uitgesaai; alles om Palestynse burgerlikes die geleentheid te bied om die geteikende gebiede te ontruim. Geen ander land en geen ander weermag in die ge-skiedenis het groter moeite gedoen om ongevalle onder die burgerlike bevolking van hulle vyande te probeer vermy nie.
Dames en here, daar is ’n nuwe Midde-Ooste. Dit bring nuwe gevare mee – maar ook nuwe geleenthede. Israel is bereid om met Arabiese vennote en die internasionale gemeenskap saam te werk om daardie gevare die hoof te bied en om daardie geleenthede aan te gryp.
“Saam moet ons die volgende erken: die wêreldwye bedreiging van militante Islam; die uiterste be-lang daarvan om Iran se kernwapenvermoëns onskadelik te stel, en die onontbeerlike rol van die Arabiese state in die bevordering van vrede met die Palestyne.
Spreek die waarheid vir Sion
“Dit mag alles indruis teen die konvensionele beskouing, maar dit is die waarheid en daar moet altyd die waarheid gepraat word, veral hier by die Verenigde Nasies. Jesaja, ons vernaamste profeet van vrede, het bykans 3 000 jaar gelede in Jerusalem gesê: “ Ter wille van Sion sal ek nie swyg nie, ter wille van Jerusalem sal ek nie stilbly nie totdat daar vir hom redding deurgebreek het soos ’n nuwe dag, soos die lig van ’n brandende fakkel.” Jesaja 62:1.
Dames en here, laat ons ’n fakkel van waarheid en geregtigheid aansteek om ons gemeenskaplike toekoms te beveilig. Ek dank u.
Gelewer by die VN, 29 September 2014
Verdryf die mite van morele gelykheid in ’n eenvoudige formaat deur ’n paar ooglopende teenstellings uit te lig:
• Israel probeer bloot voortbestaan, en om homself te beskerm teen nasies (sowel as Hamas in Gaza) wat die land omring en die nasie die see wil injaag. Die Hamas Handves noem byvoorbeeld spesifiek dat Israel vernietig moet word
• Sedert sy ontstaan in 1948 is Israel gewillig om noemenswaardige kompromieë met sy bure aan te gaan, terwyl vyandige Arabiese leiers eis dat die Jode uit die land gesit moet word
• Israel het telkemale grondgebied vir vrede verruil, maar gewoonlik tevergeefs
• Israel sou verdwyn as hy sy wapens moes neerlê, maar as die vyandige Islamitiese state hulle wapens moes neerlê, sou daar vrede in die Midde-Ooste heers.
• Israel is die laaste skans teen Islamitiese imperialisme in die gebied.
• Israel het ongeveer een miljoen Arabiese inwoners binne sy landsgrense, terwyl Gaza geen Joodse inwoners het nie
• Israel gebruik wapens om sy kinders te beskerm, terwyl Hamas kinders gebruik om sy wapens te beskerm
• Israel wend beduidende en merkwaardige pogings aan om onskuldige burgerlikes in Gaza sowel as Israel te beskerm, terwyl Hamas doelbewus onskuldige burgerlikes in Gaza en Israel teiken. Dit is standaardpraktyk vir Hamas om bevelsposte en beheersentrums in of naby hospitale, skole en moskees op te rig
• Israel het tonne kos, water, mediese en humanitêre voorrade na Gaza verskeep en het selfs gewonde Hamasvegters behandel; Hamas het verskeie van sy eie Palestynse burgerlikes tereggestel, wat daarvan beskuldig is dat hulle met Israel saamwerk
• Israel het elke skietstilstand eerbiedig totdat Hamas dit verbreek het – en Hamas het elke wapenstilstand van hierdie konflik tot op hede verbreek
• Israel is die enigste ware vrye, demokratiese, pluralistiese nasie in die gebied